SL Uradni list Evropske unije L 282/41

ODLOČBA NADZORNEGA ORGANA EFTE

št. 245/09/COL

z dne 27. maja 2009

o domnevni nezakoniti državni pomoči podjetju NordBook AS (nekdanjemu podjetju Rotanor Bokproduksjon AS) (Norveška)

NADZORNI ORGAN EFTE (1) JE –

ob upoštevanju Sporazuma o Evropskem gospodarskem prostoru (2) in zlasti členov 61 do 63 Sporazuma ter Protokola 26 k Sporazumu,

ob upoštevanju Sporazuma med državami Efte o ustanovitvi nadzornega organa in sodišča (3) ter zlasti členov 5 in 24 Sporazuma ter Protokola 3 k Sporazumu,

ob upoštevanju naslednjega:

1. POSTOPEK

Z dopisom z dne 30. septembra 2005 (ev. št. 344941) je Advokatfirmaet Grenland v imenu Bokbinderiet Johnsen AS (v nadaljnjem besedilu: pritožnik) vložil pritožbo zoper domnevno odobritev pomoči občine Skien podjetju Rotanor Bokproduksjon AS (v nadaljnjem besedilu: Rotanor).

Po navedbah pritožnika je občina Skien prek družbe z omejeno odgovornostjo Kontorbygg AS (v nadaljnjem besedilu: Kontorbygg), ki je v lasti občine Skien, odobrila državno pomoč s sklenitvijo dogovora o prodaji in ponovnem zakupu s podjetjem Rotanor.

Nadzorni organ je z dopisom z dne 31. januarja 2006 (ev. št. 353861) od norveških organov zahteval dodatne informacije.

Norveški organi so z dopisom Ministrstva za državno upravo in reforme z dne 13. marca 2006 (ev. št. 367150) odgovorili na zahtevo za informacije.

Nadzorni organ je z dopisom z dne 16. marca 2007 (ev. št. 409639) zahteval nadaljnje informacije glede štirih dodatnih točk. Norveški organi so odgovorili z dopisom z dne 19. aprila 2007 (ev. št. 418736).

Ministrstvo za državno upravo in reforme je z dopisom z dne 11. marca 2008 Nadzorni organ obvestilo, da je okrajno sodišče v Nedre Telemarku 27. februarja 2008 uvedlo stečajni postopek zoper podjetje NordBook AS (nekdanje podjetje Rotanor Bokproduksjon AS, v nadaljnjem besedilu: NordBook) in 27. februarja 2008 imenovalo upravitelja stečajne mase (ev. št. 469070).

Nadzorni organ je z dopisom z dne 4. novembra 2008 (ev. št. 496785) norveškim organom poslal zahtevo za dodatne informacije o stečajni masi in stečajnem postopku. Norveški organi so odgovorili z dopisom z dne 1. decembra 2008 (ev. št. 500279).

Nadzorni organ je z dopisom z dne 4. marca 2009 (ev. št. 511286) obvestil pritožnika, da namerava zadevo zaključiti. Pritožnik je odgovoril z dopisom z dne 30. marca 2009 (ev. št. 513907). Pritožnik je dodatne informacije predložil z dopisom z dne 23. aprila 2009 (ev. št. 516392).

2. PREJEMNIK DOMNEVNE POMOČI

Rotanor je bilo hčerinsko podjetje danske družbe Nørhaven AS. Družba je bila ustanovljena jeseni 2000, ko je Nørhaven kupil družbo Kr. Johnsen Grafiske Senter AS in njeno ime spremenil v Rotanor. Družba je bila dejavna na trgu tiskanja in vezave knjig ter drugih publikacij in bila locirana v Skienu na Norveškem.

Aprila 2004 je podjetje Nørhaven prevzelo proizvodno enoto AiT AS v Gjøviku. Dejavnosti podjetij AiT in Rotanor so bile nato združene v Skienu v okviru nove družbe NordBook.

Okrajno sodišče v Nedre Telemarku je 27. februarja 2008 uvedlo stečajni postopek zoper NordBook in istega dne imenovalo upravitelja stečajne mase. Decembra 2008 je bil stečajni postopek skoraj zaključen. Vsa sredstva družbe bodo samostojno likvidirana. Nezavarovanim upnikom ne bodo izplačane dividende, družbe naslednice ne bo.

3. OPIS DOMNEVNE DRŽAVNE POMOČI

Po navedbah pritožnika je bila domnevna državna pomoč dodeljena podjetju Rotanor v obliki ugodnega dogovora o prodaji in ponovnem zakupu z družbo Kontorbygg, ki je v lasti občine Skien. Pritožnik navaja, da ta sporazum ni bil sklenjen v skladu s tržnimi pogoji.

V skladu z informacijami, ki so jih predložili norveški organi, je podjetje Nørhaven nameravalo centralizirati svojo proizvodnjo bodisi v Skienu bodisi v Gjøviku ter začelo pogajanja z mestnima svetoma teh dveh občin. Občina Skien (v nadaljnjem besedilu: občina) je predlagala, da bo kupila nepremičnino Rødmyrlia 40 pod pogojem, da bo NordBook povratno zakupil nepremičnino za daljše obdobje z namenom nadaljnjega razvijanja svojih dejavnosti v Skienu. Mestni svet občine je 4. novembra 2004 sklenil, da bo podjetju Kontorbygg AS (v nadaljnjem besedilu: Kontorbygg) dodelil 40 milijonov NOK v obliki lastniškega kapitala za namene nakupa nepremičnine.

Da bi se določili tržna cena za stroške zakupa in prodajna vrednost nepremičnine, je občina najela sodnega cenilca nepremičnin. V poročilu cenilca z dne 18. junija 2004 je bila tržna cena nepremičnine Rødmyrlia 40 kot predmeta zakupa vključno z letnimi stroški ocenjena na 4 333 600 NOK na leto. Tržna cena nepremičnine kot predmeta prodaje je bila izračunana na podlagi letnih stroškov zakupa in ocenjena na 36 000 000 NOK.

Nepremičnino je kupilo podjetje Kontorbygg, in sicer za 34 465 000 NOK, kar znaša približno 96 % cene, ki jo je predlagal cenilec (36 000 000 NOK). Kontorbygg pa je podjetju Rotanor zaračunal samo letne stroške zakupa v višini 2 400 000 NOK, kar je znašalo 54 % cene, ki jo je predlagal cenilec (4 433 600 NOK). Ker so bile stavbe kupljene po ceni blizu ocenjene vrednosti, so bili stroški zakupa znatno nižji od stroškov, predlaganih v okviru ocene vrednosti, ki jo je zahtevala občina.

4. OCENA

Na podlagi dejstva, da je bila prodajna cena blizu ocenjene vrednosti, medtem ko so bili stroški zakupa znatno nižji od ocenjene vrednosti, je zelo verjetno, da je bila dodeljena nezakonita državna pomoč.

Prejemnik domnevne pomoči, NordBook (nekdanje podjetje Rotanor), je prenehal obstajati in njegova sredstva bodo samostojno likvidirana med stečajnim postopkom, začetim februarja 2008.

Nadzorni organ obravnava NordBook kot neodvisno podjetje za namene uporabe pravil o državnih pomočeh. Domnevna pomoč je neposredno povezana z dejavnostmi podjetja NordBook na Norveškem, zlasti v prostorih v Skienu.

Ker bodo poleg tega sredstva podjetja NordBook samostojno likvidirana in ne bo družbe naslednice, Nadzorni organ ugotavlja, da če je bila podjetju NordBook (nekdanjemu podjetju Rotanor) dodeljena državna pomoč, ta pomoč nima več učinka izkrivljanja in ni koristila morebitnemu kupcu sredstev podjetja (4). Tudi če je bila dodeljena nezakonita pomoč, bi bila izterjava kakršne koli pomoči, dodeljene podjetju NordBook, nemogoča (5).

Podjetje je prenehalo opravljati vse gospodarske dejavnosti in ne bo imelo družbe naslednice. Pod temi pogoji odločba Nadzornega organa o opredelitvi zadevnih ukrepov kot pomoč in o njihovi združljivosti s Sporazumom EGP ne bi imela nobenega stvarnega učinka (6). Zato je nadaljevanje postopka iz dela II Protokola 3 k Sporazumu o nadzornem organu in sodišču glede teh ukrepov brezpredmetno.

5. SKLEPNA UGOTOVITEV

Na podlagi zgoraj navedenega Nadzorni organ meni, da je postopek zoper podjetje NordBook brezpredmeten –

SPREJEL NASLEDNJO ODLOČBO:

Člen 1

Postopek, sprožen v skladu s členom 10 dela II Protokola 3 k Sporazumu o nadzornem organu in sodišču glede domnevne nezakonite državne pomoči, dodeljene podjetju NordBook AS (nekdanji Rotanor), je zaključen.

Člen 2

Ta odločba je naslovljena na Kraljevino Norveško.

Člen 3

Besedilo v angleškem jeziku je edino verodostojno.

V Bruslju, 27. maja 2009 Za Nadzorni organ EFTE Per SANDERUD Predsednik Kurt JAEGER Član kolegija

(1) V nadaljnjem besedilu: Nadzorni organ.

(2) V nadaljnjem besedilu: Sporazum EGP.

(3) V nadaljnjem besedilu: Sporazum o nadzornem organu in sodišču.

(4) Glej zadevo C-390/98, H.J. Banks & Co. Ltd proti The Coal Authority in Secretary of State for Trade and Industry, Recueil 2001, str. I-6117, točka 77, in zadevo C-277/00, Nemčija proti Komisiji, Recueil 2004, str. I-3925, povzetek 5.

(5) Odločba Komisije 2008/141/ES o ukrepih pomoči Španije za IZAR, zadeva C 47/03 (UL L 44, 20.2.2008, str. 33) in Odločba Komisije 2006/238/ES glede ukrepa Francije za Mines de potasse d’Alsace, zadeva C 53/2000 (UL L 86, 24.3.2006, str. 20).

(6) Glej opombo 5.